Sersant sterf toe dwaalkoeël hom trefArgieffoto ŉ Sersant van die polisie, wie se naam weerhou word totdat sy naasbestaandes in kennis gestel is, is dood toe ŉ dwaalkoeël hom by ŉ kitskosrestaurant op die M2-snelweg in Cleveland, Gauteng getref het. Brig. Mathapelo Peters, woordvoerder van die polisie, het gesê die polisiebeampte, gebaseer by misdaadintelligensie in die ooste van Johannesburg, was saam met sy vrou, ŉ administratiewe klerk by Cleveland-polisie, by die restaurant. “Die voorlopige ondersoek dui daarop dat ŉ verdagte uit ŉ voertuig by die Shell Ultra City-vulstasie geklim het en op ŉ taxibestuurder wou skiet toe sy vuurwapen nie wou afgaan nie. Toe ŉ skoot uiteindelik afgaan, het die taxibestuurder reeds gevlug en twee skote het die polisiesersant en ŉ vrou, wat in die hospitaal aansterk, getref,” het Peters verduidelik. Die motief vir die skietery moet nog bevestig word. Buiten moontlike kringtelevisiebeeldmateriaal, doen die polisie ŉ beroep op enigiemand wat dalk ŉ ooggetuie was om na vore te kom en die polisie by te staan met enige verdere inligting. Lt.genl. Deliwe de Lange, provinsiale polisiekommissaris, het sy meegevoel betuig met die familie en vriende van die polisiebeampte.